CELEX: 32019D2002
Language: el
Date: 2019-11-28 00:00:00
Title: Εκτελεστική Απόφαση (ΕΕ, Ευρατόμ) 2019/2002 της Επιτροπής της 28ης Νοεμβρίου 2019 όσον αφορά τη χορήγηση εξουσιοδότησης στη Βουλγαρία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις διεθνείς μεταφορές επιβατών έως τα τέλη του 2023 [κοινοποιηθείσα υπό τον αριθμό C(2019) 8590] (Το κείμενο στη βουλγαρική γλώσσα είναι το μόνο αυθεντικό)

2.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 310/50
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ, Ευρατόμ) 2019/2002 ΤΗΣ ΕΠΙΤΡΟΠΗΣ
         της 28ης Νοεμβρίου 2019
         όσον αφορά τη χορήγηση εξουσιοδότησης στη Βουλγαρία για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ σε σχέση με τις διεθνείς μεταφορές επιβατών έως τα τέλη του 2023
         [κοινοποιηθείσα υπό τον αριθμό C(2019) 8590]
         (Το κείμενο στη βουλγαρική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (1), και ιδίως το άρθρο 6 παράγραφος 3 δεύτερη περίπτωση,
         Αφού ζήτησε τη γνώμη της συμβουλευτικής επιτροπής ιδίων πόρων,
         Εκτιμώντας τα ακόλουθα:
         
                     (1)
                  
                  
                     Βάσει του άρθρου 390α της οδηγίας 2006/112/ΕΚ του Συμβουλίου (2), η Βουλγαρία μπορεί, σύμφωνα με τις προϋποθέσεις που ίσχυαν σε αυτό το κράτος μέλος κατά την ημερομηνία προσχώρησής του, να συνεχίσει να απαλλάσσει τις διεθνείς μεταφορές επιβατών του παραρτήματος X μέρος B σημείο 10 της εν λόγω οδηγίας, για όσο διάστημα η ίδια απαλλαγή εφαρμόζεται σε ένα από τα κράτη μέλη που ήταν μέλη της Κοινότητας την 31η Δεκεμβρίου 2006. Σύμφωνα με το εν λόγω άρθρο, αυτές οι πράξεις πρέπει να λαμβάνονται υπόψη για τον καθορισμό της βάσης των ιδίων πόρων που προέρχονται από τον φόρο προστιθέμενης αξίας (ΦΠΑ).
                  
               
                     (2)
                  
                  
                     Με την απόφαση 2010/4/ΕΕ, Ευρατόμ της Επιτροπής (3), η Βουλγαρία εξουσιοδοτήθηκε, μεταξύ άλλων, να χρησιμοποιεί κατά προσέγγιση εκτιμήσεις σε σχέση με τις διεθνείς μεταφορές επιβατών του παραρτήματος X μέρος B σημείο 10 της οδηγίας 2006/112/ΕΚ για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2009 έως την 31 Δεκεμβρίου 2018.
                  
               
                     (3)
                  
                  
                     Με επιστολή της 4ης Απριλίου 2019, η Βουλγαρία ζήτησε εξουσιοδότηση από την Επιτροπή για να εξακολουθήσει να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ. Η Βουλγαρία δεν μπορεί να υπολογίσει ακριβώς τη βάση των ιδίων πόρων που προέρχονται από τον ΦΠΑ για τις πράξεις που αναφέρονται στο παράρτημα X μέρος B σημείο 10 της οδηγίας 2006/112/ΕΚ σε σχέση με τις διεθνείς μεταφορές επιβατών. Ο υπολογισμός αυτός ενδέχεται να επισύρει αδικαιολόγητα διοικητικά βάρη σε σχέση με το αποτέλεσμα των πράξεων αυτών στο σύνολο της βάσης των ιδίων πόρων ΦΠΑ της Βουλγαρίας. Η Βουλγαρία μπορεί να κάνει τον υπολογισμό χρησιμοποιώντας κατά προσέγγιση εκτιμήσεις γι’ αυτήν την κατηγορία πράξεων. Συνεπώς, η Βουλγαρία θα πρέπει να εξουσιοδοτηθεί για να εξακολουθήσει να υπολογίζει τη βάση των ιδίων πόρων ΦΠΑ χρησιμοποιώντας κατά προσέγγιση εκτιμήσεις σε σχέση με τις διεθνείς μεταφορές επιβατών.
                  
               
                     (4)
                  
                  
                     Για λόγους διαφάνειας και ασφάλειας δικαίου, η εφαρμογή αυτής της εξουσιοδότησης είναι σκόπιμο να περιοριστεί χρονικά,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Για τον υπολογισμό της βάσης των ιδίων πόρων που προέρχονται από τον ΦΠΑ από την 1η Ιανουαρίου 2019 έως την 31η Δεκεμβρίου 2023, η Βουλγαρία εξουσιοδοτείται να χρησιμοποιεί κατά προσέγγιση εκτιμήσεις σε σχέση με τις διεθνείς μεταφορές επιβατών του παραρτήματος X μέρος Β σημείο 10 της οδηγίας 2006/112/ΕΚ.
         
         
            Άρθρο 2
            Η παρούσα απόφαση απευθύνεται στη Δημοκρατία της Βουλγαρίας.
         
         
            Βρυξέλλες, 28 Νοεμβρίου 2019.
            
               
                  Για την Επιτροπή
               
               Günther OETTINGER
               
                  Μέλος της Επιτροπής
               
            
         
         
            (1)  ΕΕ L 155 της 7.6.1989, σ. 9.
         
            (2)  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
         
            (3)  Απόφαση 2010/4/ΕΕ, Ευρατόμ της Επιτροπής, της 22ας Δεκεμβρίου 2009, με την οποία εξουσιοδοτείται η Βουλγαρία να χρησιμοποιεί στατιστικά δεδομένα ετών προγενέστερων του προτελευταίου έτους και να χρησιμοποιεί ορισμένες κατά προσέγγιση εκτιμήσεις κατά τον υπολογισμό της βάσης των ιδίων πόρων που προέρχονται από τον ΦΠΑ (ΕΕ L 3 της 7.1.2010, σ. 17).